作者:沈東美
標題:奉和苑舍人宿直曉玩新池寄南省友
內容:傳聞閶闔裡，寓直有神仙。史為三墳博，郎因五字遷。晨臨翔鳳沼，春注躍龍泉。去似登天上，來如看鏡前。影搖宸翰發，波淨列星懸。既濟仍懷友，流謙欲進賢。彈冠聲實貴，覆被渥恩偏。溫室言雖阻，文場契獨全。玉珂光赫奕，朱紱氣蟬聯。興逸潘仁賦，名高謝脁篇。青雲仰不逮，白雪和難牽。苒苒胡為此，甘心老歲年。